**אורן כהן** (נולד ב-25 באפריל 1980) הוא שחקן תיאטרון וקולנוע ישראלי. זוכה פרס התיאטרון הישראלי לשחקן המבטיח לשנת 2011. בעל בית ספר למשחק בנתיבות.

ביוגרפיה
--------

כהן נולד וגדל בשדרות, למעט תקופה של מספר שנים בילדותו שהתגורר עם משפחתו בקנדה. הוריו, אסתר ושמואל כהן, הם ממוצא מרוקאי. כהן הוא בן הזקונים במשפחתו, לו שני אחים מבוגרים ממנו, עמיר וקובי. בצה"ל שירת בבסיס חיל האוויר בחצרים.

בתום שירותו הצבאי למד כהן לתואר ראשון בכלכלה וניהול ובמקביל עבד כמנהל צוות בחברת בזק און ליין ואחר-כך היה מנהל מוקד, בתקופה זו החל ללמוד בסדנה למשחק עם הבמאי רמי דנון בשעות הפנאי, ולאחר שלוש שנים החליט לזנוח את לימודיו באוניברסיטה וללמוד משחק בצורה רצינית.

כהן הוא בוגר המחזור הראשון של גודמן - בית ספר למשחק בנגב, השוכן בבאר שבע, בראשותם של שמוליק יפרח ורפי ניב (2005–2008). במהלך לימודיו זכה כהן במלגת הצטיינות על שם מרק חסמן בשנים 2006/5 ו-2007/6, במלגת תחרת מונולוגים בשנים 2006/7 ו-2007/8 ובמלגת מצטיין המחזור התלת-שנתית 2007–2008. במהלך סדנה הוא כתב יחד עם צביקה הדר ושלושה חברים מופע קומי בשם "החצר של סרוסי", אותו הציגו כמופע עצמאי במהלך השנה השנייה ללימודיו. בתום לימודיו גייס אותו נתן דטנר, מנהל תיאטרון באר שבע דאז, לתיאטרון באר שבע והוא משחק בו מאז.

אורן כהן שיחק בין היתר בתיאטרון באר שבע בהצגה "קן הקוקייה" בתפקיד בילי ביביט, עליו זכה בפרס התיאטרון בקטגוריית השחקן המבטיח לשנת 2011. ההצגה הועלתה בהתחלה בבית הספר למשחק, כחלק מעבודת התחקיר לתפקיד הלך אורן יחד עם קאסט השחקנים למרכז לבריאות הנפש בבאר-שבע וערך סדנאות תיאטרון עם המטופלים. באחד מביקוריו במקום פגש כהן ילד מהמטופלים שמאוד הזכיר לו את דמותו של בילי ביביט במחזה, הוא השתמש בלבושו של הילד ולמד את שפת גופו, בהם הופיע בהצגה.

כהן שיחק בתפקיד הראשי בהצגה "תרנגול כפרות" בתיאטרון הקיבוץ בה גילם את דמותו של נורי, לפי ספרו של אלי עמיר.

שיחק בסרט "וסרמיל" בבימויו של מושון סלמונה ובסרט "כביש 40 דרום" בבימויו של אלדד בוגנים.
ב-2011 הצטלם למיני-סדרה "שביתה" בבימויו של רני בלייר, ששודרה ב-yes.
השתתף במספר פרסומות.
כהן מלמד במגמות תיאטרון בבתי ספר שונים בבאר-שבע ומביים הפקות נוער.
בשנת 2007 החל כהן לשחק בטלנובלה המוזיקלית השיר שלנו את עתניאל נבון אחיו הגדול של הראל לצידם של אושרי כהן,רן דנקר, נינט טייב,רן בכור, ליאור אשכנזי, רונה לי שמעון, אלי אלטוניו, עידו מוסרי ועוד.

החל מאוגוסט 2012 הוא מנחה ביחד עם השחקן ירמי רייך את "שותפים לתשע" תוכנית סאטירה מדי בוקר ברדיו דרום.

החל מסוף נובמבר 2012 ישחק כהן בתפקיד הראשי בהצגה "משחיז הסכינים הסיני", שתעלה בתיאטרון באר שבע. ההצגה מבוססת על סיפורי ילדותו של נסים אלוני; כהן יגלם את דמותו של אדירנה, בן דמותו של אלוני.

אורן כהן נשוי ללילך, להם שלושה בנים, והם מתגוררים בבאר שבע.

תפקידים בתיאטרון
----------------

**תיאטרון באר שבע**

| הצגה | סוגה | מחזאי | במאי | תפקיד | הערות |
| --- | --- | --- | --- | --- | --- |
| אביבה אהובתי | דרמה קומית | ארז דריגס על פי התסריט מאת שמי זרחין | משה קפטן | אריה לוי | בשיתוף עם תיאטרון הבימה |
| טירונות בלוז |  | ניל סיימון | מיטקו בוזקוב | קרני |  |
| משחיז הסכינים הסיני |  | דניאל הורוביץ, בהתבסס על סיפורי "הינשוף" של נסים אלוני | כפיר אזולאי | אדירנה |  |
| לטיפול יצאנו | קומדיה | כריסטופר דוראנג | רועי הורוביץ |  |  |
| קומדיה של טעויות | קומדיה | ויליאם שייקספיר | נתן דטנר | דרומיו |  |
| המדריך לחיים הטובים | דרמה | יעל רונן | יעל רונן | אורי |  |
| הרוזן ממונטה כריסטו | דרמה היסטורית | אלכסנדר דיומא האב | עידו ריקלין | כ-7 תפקידים שונים, הראשי הוא בנדטו | זוכת 4 פרסי התיאטרון 2009 |
| פיאף | מחזה מוזיקלי | פאם ג'יימס | אלי ביז'אווי | מישל אמר | זוכת פרס התיאטרון 2009 |
| קן הקוקייה | דרמה | קן קיזי | כפיר אזולאי | בילי ביביט |  |
| החולה המדומה | קומדיה | מולייר | מיטקו בוזקוב | קלאנט |  |
| גלילאו גליליי | דרמה היסטורית | ברטולט ברכט | עידו ריקלין | פולגאנציו |  |

**מחזות זמר**

| שם המחזה | מחזאי | במאי | תפקיד |
| --- | --- | --- | --- |
| היירספריי | מרגו ליון, מארק שהימון ותומס מיהן | יואב מיכאלי | לינק |

**תיאטרון הקיבוץ**

| שם ההצגה | סוגה | מחזאי | במאי | תפקיד |
| --- | --- | --- | --- | --- |
| תרנגול כפרות | דרמה | סמי מיכאל | רפי ניב | נורי (התפקיד הראשי) |

תפקידים בקולנוע
---------------

| שם הסרט | במאי | תפקיד | שנה |
| --- | --- | --- | --- |
| כביש 40 דרום | אלדד בוגנים | שלומי | 2012 |
| וסרמיל | מושון סלמונה | אייל | 2007 |

טלוויזיה
--------

| שם התוכנית | במאי / יוצר | תפקיד | שנים |
| --- | --- | --- | --- |
| מה בכריש? | חנן סביון וגיא עמיר | השף גדי ריזוטו | 2010–2011 |
| שביתה | רני בלייר | תפקיד אורח | 2012 |
| כיפת ברזל | אלון זינגמן | אביגדור | 2017 |
| בני אור | גיא בלילה, אלעד ביטון, שי כנות | רוני | 2021 |

קישורים חיצוניים
----------------

ויקישיתוף מדיה וקבצים בנושא **אורן כהן** בוויקישיתוף

* אורן כהן, במיזם "אישים" לתיעוד היצירה הישראלית
* הזוכה בפרס בקטגוריה: השחקן המבטיח: אורן כהן - על תפקיד בילי ביביט בהצגה "קן הקוקיה", באתר פרס התיאטרון הישראלי
* דני בלר, "שחקן זה כמו להיות זונה": אורן כהן, הכוכב העולה של תיאטרון ב"ש, באתר nrg‏, 10 במאי 2011
* אורן עמית, הילד הזה הוא אני, באתר כביש 40, גיליון 118
* אורן כהן השחקן המבטיח בתיאטרון לשנת 2011, באתר העיר באר שבע, 15 במאי 2011
* אורן כהן - השחקן המבטיח בתיאטרון בשנת 2011, באתר קיוונים
* על ההצגה קן הקוקיה באתר תיאטרון באר שבע
* חן ליפשיץ, למזלי, הימרתי על התיאטרון, באתר מעמול, 22 במאי 2011